CELEX: 31985R1661
Language: el
Date: 1985-06-13
Title: Κανονισμός (ΕΟΚ) αριθ. 1661/85 του Συμβουλίου της 13ης Ιουνίου 1985 για τις τεχνικές προσαρμογές της κοινοτικής νομοθεσίας σε θέματα κοινωνικής ασφάλισης των διακινούμενων εργαζομένων όσον αφορά τη Γροιλανδία

Avis juridique important

|

31985R1661

Κανονισμός (ΕΟΚ) αριθ. 1661/85 του Συμβουλίου της 13ης Ιουνίου 1985 για τις τεχνικές προσαρμογές της κοινοτικής νομοθεσίας σε θέματα κοινωνικής ασφάλισης των διακινούμενων εργαζομένων όσον αφορά τη Γροιλανδία  

Επίσημη Εφημερίδα αριθ. L 160 της 20/06/1985 σ. 0007 - 0008 Ισπανική ειδική έκδοση: Κεφάλαιο 05 τόμος 4 σ. 0148  Πορτογαλική ειδική έκδοση : Κεφάλαιο 05 τόμος 4 σ. 0148  Φινλανδική ειδική έκδοση: Κεφάλαιο 5 τόμος 4 σ. 0067  Σουηδική ειδική έκδοση: Κεφάλαιο 5 τόμος 4 σ. 0067 

***** ΚΑΝΟΝΙΣΜΟΣ (ΕΟΚ) αριθ. 1661/85 ΤΟΥ ΣΥΜΒΟΥΛΙΟΥ  της 13ης Ιουνίου 1985  για τις τεχνικές προσαρμογές της κοινοτικής νομοθεσίας σε θέματα κοινωνικής ασφάλισης των διακινούμενων εργαζομένων όσον αφορά τη Γροιλανδία  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 51,  την πρόταση της Επιτροπής, που διατυπώθηκε μετά από διαβούλευση με τη Διοικητική Επιτροπή για την Κοινωνική Ασφάλιση των Διακινούμενων Εργαζομένων,  Εκτιμώντας:  ότι η συνθήκη περί τροποποιήσεως των συνθηκών για την ίδρυση των Ευρωπαϊκών Κοινοτήτων όσον αφορά τη Γροιλανδία (1) άρχισε να ισχύει την 1η Φεβρουαρίου 1985·  ότι πρέπει να τροποποιηθούν τα παραρτήματα του κανονισμού (ΕΟΚ) αριθ. 574/72 (2), όπως τροποποιήθηκε τελευταία από τον κανονισμό (ΕΟΚ) αριθ. 1660/85 (3), προκειμένου να ληφθεί υπόψη το νέο πεδίο εφαρμογής του κανονισμού (ΕΟΚ) αριθ. 1408/71 (4), όπως τροποποιήθηκε τελευταία από τον κανονισμό (ΕΟΚ) αριθ. 1660/85, που αντιστοιχεί στο πεδίο εφαρμογής των συνθηκών·  ότι επιβάλλεται η ασφάλιση των δικαιωμάτων τα οποία έχουν αποκτηθεί ή αποκτώνται, στο διάστημα κατά το οποίο η Γροιλανδία ανήκε στις Ευρωπαϊκές Κοινότητες, από υπηκόους κρατών μελών οι οποίοι είχαν απασχοληθεί στο έδαφος της Γροιλανδίας, καθώς και των δικαιωμάτων τα οποία αποκτήθηκαν κατά το διάστημα αυτό από τους υπηκόους οι οποίοι είχαν απασχοληθεί στο έδαφος κράτους μέλους και κατοικούν στη Γροιλανδία·  ότι είναι επιθυμητό να διατηρηθεί το δικαίωμα για την ασφαλιστική κάλυψη που παρέχεται σε περίπτωση ασθένειας ή μητρότητας κατά τη διαμονή εκτός του αρμόδιου κράτους μέλους στους μισθωτούς ή μη μισθωτούς εργαζόμενους και στα μέλη των οικογενειών τους, η κατάσταση των οποίων απαιτεί άμεση ασφαλιστική κάλυψη,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Τα ακόλουθα τμήματα των παραρτημάτων του κανονισμού (ΕΟΚ) αριθ. 574/72 καταργούνται:  - στο παράρτημα 1, μέρος Β:  το σημείο 4,  - στο παράρτημα 2, μέρος Β:  ο τίτλος «1. Δανία, εκτός της Γροιλανδίας» και το σημείο 2,  - στο παράρτημα 3, μέρος Β:  ο τίτλος «Ι. Δανία, εκτός της Γροιλανδίας» και το σημείο ΙΙ,  - στο παράρτημα 4, μέρος Β:  ο τίτλος «1. Δανία, εκτός της Γροιλανδίας» και το σημείο ΙΙ,  - στο παράρτημα 10, μέρος Β:  ο τίτλος «Ι. Δανία, εκτός της Γροιλανδίας» και το σημείο ΙΙ.  Άρθρο 2  Με τον παρόντα κανονισμό δεν θίγονται:  - ούτε τα δικαιώματα που απέκτησαν ή αποκτούν, στο διάστημα κατά το οποίο η Γροιλανδία ανήκε στις Ευρωπαϊκές Κοινότητες, οι υπήκοοι κρατών μελών εκτός της Δανίας που έχουν απασχοληθεί κατά το διάστημα αυτό στο έδαφος της Γροιλανδίας,  - ούτε τα δικαιώματα που απέκτησαν ή αποκτούν, στο διάστημα κατά το οποίο η Γροιλανδία ανήκε στις Ευρωπαϊκές Κοινότητες, οι υπήκοοι κρατών μελών που έχουν απασχοληθεί στο έδαφος κράτους μέλους εκτός της Δανίας και οι οποίοι κατοικούν στη Γροιλανδία.  Άρθρο 3  Οι διατάξεις του άρθρου 22 παράγραφος 1 στοιχείο α) και παράγραφος 3 του κανονισμού (ΕΟΚ) αριθ. 1408/71 και των άρθρων 21 και 23 του κανονισμού (ΕΟΚ) αριθ. 574/72 εξακολουθούν να ισχύουν σε περίπτωση διαμονής στη Γροιλανδία υπηκόων των κρατών μελών που πληρούν τους όρους που απαιτούνται από τη νομοθεσία κράτους εκτός της Δανίας.  Η συνθήκη περί τροποποιήσεως των συνθηκών για την ίδρυση των Ευρωπαϊκών Κοινοτήτων, όσον αφορά τη Γροιλανδία, δεν εμποδίζει την εφαρμογή των διατάξεων του πρώτου εδαφίου σε περίπτωση διαμονής στο έδαφος κράτους μέλους εκτός της Δανίας δανών υπηκόων που κατοικούν στη Γροιλανδία.  Άρθρο 4  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από ην 1η Φεβρουαρίου 1985.  Ωστόσο, το άρθρο 3 εφαρμόζεται μόνο από την έναρξη ισχύος του παρόντος κανονισμού.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 13 Ιουνίου 1985.  Για το Συμβούλιο  Ο Πρόεδρος  G. DE MICHELIS  (1) ΕΕ αριθ. L 29 της 1. 2. 1985, σ. 1.  (2) ΕΕ αριθ. L 74 της 27. 3. 1972, σ. 1.  (3) Βλέπε σ. 1 της παρούσας Επίσημης Εφημερίδας.  (4) ΕΕ αριθ. L 149 της 5. 7. 1971, σ. 2.